Premijer Zoran Milanović ima neobičan talent za gafove – čini ih i kad se ljuti i kada želi povrijediti političke suparnike, ali čak i onda kada ima najbolje namjere. Primjerice, neki dan išao je posjetiti poplavljenu Gunju i Rajevo Selo i tom je prilikom gospođu kojoj je voda uništila svu imovinu umjesto utjehe počastio jadikovkom.

Pomoć od EU, reda radi

– Znate i meni je pukla cijev u kući prošle godine – ispalio je Milanović i potpuno zbunio i šokirao gospođu, ali i ostale. Čak i mladog stranačkog “pilića” Sanjina Matijevića, čelnika Foruma mladih SDP-a Rijeka, u tolikoj mjeri da ga ja mladac na Facebooku poslao u onu stvar i dodao: – Ovo jednostavno nisam mogao prešutjeti. Takav propuh u glavi još nisam u životu vidio, strašno nešto.

Na taj premijerov gaf jučer prije sjednice Vlade referirali su se četiri mladića i jedna djevojka koji su s komadom nove vodovodne cijevi došli u Banske dvore.

– Čuli smo da premijer ima problema s instalacijama kod kuće – rekla je vesela družina koja se predstavila kao “Građanska inicijativa mladih za novu cijev Milanoviću”.

Opisani gaf samo je još jedan u nizu predsjednika Vlade. Nedavno je Milanović učinio još jedan “poplavni”. Obilazeći poplavljena sela, okupljenima je rekao: – Mještani će morati nešto i sami napraviti, a država je tu da im pomogne. Tražit ćemo pomoć od EU, reda radi. Jako utješno, zar ne? A što tek reći na njegovu poruku studentima: – U diplomaciji sam propao, što će biti s politikom – vidjet ćemo. Mora da im je tek tada postalo jasno da ispred njih stoji veliki državnik koji će im domovinu učiniti boljom...

Nesigurno radno mjesto

Vrlo sličnu poruku uputio je i svim spremačicama, domarima, kuharima i čistačicama koje je namjeravao “outsourcati”: – Razumijem radnike i sindikate da se bune. Ti ljudi će nekoliko godina sigurno imati zagarantirano radno mjesto. A nakon toga ga neću imati ni ja. Proročanska izjava?